เฝ้าระวังสถานการณ์น้ำในแม่น้ำโขงอย่างใกล้ชิด หลังมีฝนตกหนักอย่างต่อเนื่องใน สปป.ลาว
นายประพิศ จันทร์มา อธิบดีกรมชลประทาน เปิดเผยว่า ตามประกาศของกองอำนวยการน้ำแห่งชาติ(กอนช.) เรื่อง แจ้งเตือนระดับน้ำในแม่น้ำโขงเปลี่ยนแปลงอย่างฉับพลัน ฉบับที่ 4/2564 จากการคาดการณ์ของ กอนช. คาดว่าจะมีน้ำไหลผ่านที่เขื่อนไชยะบุรี ประเทศลาว ประมาณ 8,000 ลูกบาศก์เมตร(ลบ.ม.)ต่อวินาที ซึ่งจะส่งผลให้ระดับน้ำในแม่น้ำโขงเพิ่มขึ้นอย่างรวดเร็ว จึงสั่งการให้ทุกหน่วยงานเฝ้าระวังและติดตามสถานการณ์น้ำอย่างใกล้ชิด โดยเฉพาะบริเวณพื้นที่ลุ่มต่ำริมแม่น้ำโขงท้ายเขื่อนไซยะบุรี รวม 7 จังหวัด คาดว่า ระดับน้ำในแม่น้ำโขง บริเวณจังหวัดเลย หนองคาย บึงกาฬ นครพนม ในช่วงวันที่ 25 – 29 กรกฎาคม 2564 ระดับน้ำเพิ่มขึ้นอีก 2.00 – 2.10 เมตร ต่ำกว่าตลิ่ง 2.38 เมตร , 4.37 เมตร , 6.80 เมตร และ 4.41 เมตร ตามลำดับ บริเวณจังหวัดมุกดาหาร อำนาจเจริญ และอุบลราชธานี ในช่วงวันที่ 25 – 31 กรกฎาคม 2564 ระดับน้ำเพิ่มขึ้นอีก 2.50 เมตร ต่ำกว่าตลิ่ง 4.13 เมตร , 4.00 เมตร และ 5.36 เมตร ตามลำดับขณะเดียวกันได้สั่งการไปยังโครงการชลประทานในพื้นที่ ให้ติดตามสถานการณ์น้ำในแม่น้ำโขงอย่างใกล้ชิด และเตรียมพร้อมเข้าไปให้ความช่วยเหลือประชาชน พร้อมประชาสัมพันธ์ชี้แจงถึงสถานการณ์น้ำในแม่น้ำโขงให้ประชาชนในพื้นที่ทราบอย่างต่อเนื่อง หากประชาชนต้องการความช่วยเหลือสามารถติดต่อได้ที่โครงการชลประทานใกล้บ้าน หรือโทรสายด่วนกรมชลประทาน 1460 ได้ตลอดเวลา